Makk hetes

Egy amerikai turnéról érkeztünk haza, de a londoni repülőtéren

nagyon sokat kellett várni a csatlakozásra. Próbáltuk elütni

az időt, és már minden boltot végignéztünk, végül előkerült a

kártya. Minden rendes magyar embernél kell lennie egy pakli

magyar kártyának. Ultizni szeretek a legjobban, de azt nem

tudtak a többiek, így maradt a snapszer.

Ment a játék már hosszú órákon keresztül, mikor jött a hír az

emberektől, hogy itt van a repülőtéren Mick Jagger.

– Nehogy el hidd már, csak kacsa!

Jött Vizeli Balázs és mondta, hogy ő is hallotta a kocsmárostól

a bárban. Mi játszottunk tovább.

Egyszer csak felnézek, és látom, hogy négy nő gyűrűjében, napszemüvegben,

Jagger egy használaton kívüli beszálló kapuba megy.

Az utolsó kijátszandó makk hetesemmel felpattanva odarohantam,

befurakodtam a hölgyek gyűrűjébe, és Jagger előtt felegyenesedve

kértem, hogy adjon egy autogramot. Értékelte a szemfüles

cselekedetet, de jelezte, hogy se tolla, se papírja. Ez nem gond!

Kikaptam a mellényemből a tollam, kezemben a makk hetes kártyalappal,

s mondtam, írjon erre.

– Hát ez meg mi? – kérdezte.

– Magyar kártya – válaszoltam. – Magyar népzenészek vagyunk,

most megyünk haza Budapestre.

Azzal firkantott egyet, még egyszer megnézte magának a makk

hetest, elmosolyodott, és száguldott tovább.

Vittem a kártyalapot, mint egy győzelmi zászlót a többiekhez.

Nem vagyok nagy autogramgyűjtő, de ez óriási érzés volt. Pali őrzi

bekeretezve otthon az eredetit, nekem A4-es lapon, kinagyítva van

meg.

Sok embernek adtam már másolatot, de aki legjobban örült neki,

az Földes Laci „Hobo” volt. Megleptem őt egy koncertjén, jutalmul

elénekelt nekem egy nótát, nyilvánosan Gyurkedlinek küldve.